ועדת הכלכלה, כנסת 17, פרוטוקול מספר 13, 2006-05-29 13:00

משה כחלון: צהריים טובים, אני פותח את ישיבת ועדת הכלכלה בנושא כוונת משרד התחבורה להפריט את מבחני הנהיגה.

משה כחלון: נוצר מצב בארץ שיש יותר ביקוש למבחנים מאשר היצע.

משה כחלון: אנחנו גם יודעים שהמתנה של חודשיים למבחן תיאוריה זה זמן לא סביר ולא נורמלי, בוודאי לא במדינה מתוקנת.

אהרון אריאלי: ממתינים שבוע בין מבחן למבחן.

אהרון אריאלי: אין תלמיד שלא יכול להיבחן כל שבעה ימים.

משה כחלון: אנחנו קיבלנו נתונים לפיהם ממתינים חודשיים.

משה כחלון: המצב הזה מחייב שינוי.

משה כחלון: אני גם מודע לכך שיש שר חדש במשרד התחבורה שעדיין אינו מכיר את הנושא ולכן כרגע אין לו עמדה.

עוזי יצחקי: הוא מכיר את הנושא ויש לו עמדה.

עוזי יצחקי: אתמול הוא ביקר במשרד הרישוי בחולון.

משה כחלון: אני אשמח לשמוע על כך.

משה כחלון: נכון לשבוע שעבר, כשזימנו את הישיבה הזאת, זו היתה תגובת המשרד.

משה כחלון: יושב כאן חבר הכנסת גלעד ארדן, שנושא התחבורה הוא אחד מתחומי ההתמחות שלו.

משה כחלון: אני חושב שחשוב מאוד שהשר ישמע את עמדת הוועדה, עוד לפני שיגיע לכאן עם תקנות או חוקים.

משה כחלון: היום לא נקיים הצבעות בנושא.

גלעד ארדן: בנושא של מבחני הנהיגה בכלל, לא רק העיוניים, דנתי בקדנציה הקודמת במסגרת ועדת המשנה.

גלעד ארדן: יש מסמך השוואתי שהוכן בעבר על-ידי הממ"מ.

גלעד ארדן: לנושא הזה יש שלושה היבטים מרכזיים: תחום אחד הוא זכויות הבוחנים במשרד התחבורה.

גלעד ארדן: אף אחד מאיתנו לא רוצה לזרוק אנשים לרחוב.

גלעד ארדן: התחייבנו כאן שכל מהלך בוועדה הזאת אשר בא להיטיב עם הנושא עצמו ועם הציבור, ייעשה באופן ששומר באופן מכסימלי על זכויותיהם של עובדים ולא זורק אותם לרחוב.

גלעד ארדן: גם בהפרטה של מבחני הנהיגה העיוניים אני חושב שאנחנו צריכים לשים את לבנו למה קורה לאותם אנשים שעד היום פעלו בשם המדינה לטובת הציבור, כדי להכשיר אותו ולעבור את אותם מבחני תיאוריה.

גלעד ארדן: לכן הייתי מבקש מנציגי משרד התחבורה לגעת בדבריהם גם בהיבט הזה.

גלעד ארדן: היבט שני זה הנושא של הזמינות לציבור.

גלעד ארדן: ציין היושב-ראש, ואני מסכים איתו, שזמן ההמתנה הוא ארוך.

גלעד ארדן: אני לא נכנס לוויכוח מהו זמן ההמתנה, אבל בכל מקרה אפשר לשפר אותו.

גלעד ארדן: במסמך שהכין הממ"מ נאמר שהיום מתקיימים מבחנים ב-34 מקומות ולפי הרפורמה יהיו במכסימום 24 מקומות.

גלעד ארדן: לפיכך אני רוצה לוודא אם הרפורמה שמשרד התחבורה מציג באמת תשפר את זמני ההמתנה ולא חס וחלילה תאריך אותם.

גלעד ארדן: יכול להיות שעובדי המדינה מוכנים לעבוד יותר שעות ולכן השאלה היא אם אכן מוצו ההליכים האלה איתם.

גלעד ארדן: הנושא השלישי, שבעיניי הוא החשוב ביותר, כי עם כל הכבוד לזכויות של העובדים ועם כל הכבוד לזמינות לציבור, אם זה לא משפר את היכולות של הנהגים ואת הבטיחות של אזרחי המדינה – לא עשינו כלום.

גלעד ארדן: בסופו של דבר הכל כפוף לזה שנציל חיי אדם.

גלעד ארדן: אם אדם אין לו מקום עבודה זה נורא ואיום, אבל אם הוא לא בחיים, זה עוד יותר נורא ואיום.

גלעד ארדן: לכן אני מבקש לדעת מה השיפור הטכנולוגי , מה השינויים בכלל, שהשינוי הזה במבחנים יביא לקראת ההכשרה של אזרחי המדינה לנהיגה.

גלעד ארדן: אם מדובר על אותו נוהל בדיוק, כלומר לענות על מבחן אמריקני, בעיניי אין שום הישג בלהוציא את זה החוצה.

גלעד ארדן: אם מדברים על שינויים שמחייבים שימוש בסימולטורים או שהנבחן יצטרך להראות איך הוא מתמודד עם מצבים – זה כבר שווה.

עוזי יצחקי: בסקירה שלי אני אתייחס לשלושת המרכיבים העיקריים אותם ציין חבר הכנסת ארדן.

עוזי יצחקי: כבר בפתיחת דבריי ברצוני להבהיר ששר התחבורה שאול מופז ביקר אתמול בבוקר במשרד הרישוי המחוזי בחולון.

עוזי יצחקי: לפי ההצהרות ששמענו גם בביקור עצמו וגם לאחר שקרא חומר בנושא, הוא נותן גיבוי מלא למהלך הזה.

עוזי יצחקי: הוא בעד המהלך הזה ודורש מאיתנו להאיץ ולקדם מהלכים דומים בהוצאת שירותים החוצה, תוך שיפור רמת השיפור, רמת המבחנים והכשרת הנהג.

עוזי יצחקי: אני אציג בפניכם מצגת קצרה – מבחן נהיגה עיוני הוא שלב במתן רישיון נהיגה.

עוזי יצחקי: יש כמובן גם את המבחן המעשי.

עוזי יצחקי: כשעוברים את שני השלבים האלה זכאים לרישיון נהיגה.

עוזי יצחקי: בשנת 2005 היו 258,905 מבחני נהיגה עיוניים, 49 אחוזי הצלחה.

עוזי יצחקי: במצב כפי שהוא היום מתקיימים מבחנים ביותר מ-30 מוקדים, אבל צריך לזכור שרוב המוקדים הללו מעניקים זמני שירות מאוד מוגבלים.

עוזי יצחקי: בפריפריה זה בימים ספציפיים בלבד – יום בשבוע או יום בשבועיים – וגם במחוזות, שהם חלון הראווה והמקום למתן השירות, המבחנים מתקיימים משבע בבוקר עד 11, לפעמים עד 12.

עוזי יצחקי: יש מקרים בהם אנשים ממתינים ובסופו של דבר אינם מצליחים להיכנס להיבחן.

משה כחלון: כמה זמן אורך מבחן כזה?

עוזי יצחקי: המבחן חופשי, הזמן אינו מוגבל.

עוזי יצחקי: הנבחנים נכנסים בשיטת הכיסא החם.

עוזי יצחקי: זמן ההמתנה הוא ארוך – יכול לשבת שם מישהו וגם לא לצאת ובשעה 11-12 צריך לקרוא לשוטר להוציא את הנבחן, כי זמן המבחן אינו מוגבל.

עוזי יצחקי: ביום חמישי האחרון קיבלנו דיווחים מהמשרדים המחוזיים שהיה לחץ אדיר ואנשים המתינו יותר משעה כדי להיכנס למבחן.

גלעד ארדן: מהו זמן ההמתנה עד ליום המבחן?

עוזי יצחקי: תלוי במקום.

עוזי יצחקי: בכל מקרה, יש להמתין מינימום שבעה ימים בין מבחן למבחן.

עוזי יצחקי: המתקנים בהם נערכים המבחנים הם ברמה ירודה.

עוזי יצחקי: יש לנו הרבה מתקנים בפריפריה, שאני – כממשלה – מתבייש בהם.

עוזי יצחקי: צריך לשפר את המתקנים, לא בתקציב המדינה, אלא בתקציב אחר.

עוזי יצחקי: המקומות בהם נערכים המבחנים אינם ראויים.

גלעד ארדן: אבל זה לא בגלל שהם בפריפריה, אלא בגלל שמשרד התחבורה לא הקצה להם תנאים הולמים.

עוזי יצחקי: למשרד התחבורה, באמצעיו הוא, קשה להקצות תנאים ראויים.

גלעד ארדן: האשמה לכך אינה בבוחנים, אלא שזה מה שהמשרד הקצה להם, את המבנה העלוב.

גלעד ארדן: זה בגלל התייחסות משרד התחבורה לציבור מבקשי הרישיון.

עוזי יצחקי: זה לא נכון.

אליהו גבאי: אבל יש למשרד הכנסות של 30 מיליון שקל מהנושא הזה.

עוזי יצחקי: ההכנסות אינן ייעודיות, אלא הולכות לקופת המדינה.

גלעד ארדן: אני יכול לענות בשם האוצר – יש לזה השלכות רוחב למה שאתה מציע ולכן הם מתנגדים.

גלעד ארדן: אין דבר כזה הכנסות מיועדות.

גלעד ארדן: עוד מעט תציע שהמסים על הדלק יהיו לטובת הבטיחות בדרכים.

עוזי יצחקי: היום המבחן ידני.

עוזי יצחקי: אנשים יושבים צפופים בכיתות ונבחנים.

עוזי יצחקי: ברגע שהמבחן ידני זה גורם לנו הרבה בעיות של טוהר מידות, בעיות של זיופים.

עוזי יצחקי: בזיופים משתתפות כנופיות כאלה ואחרות שאנחנו תופסים כל הזמן.

עוזי יצחקי: הם עושים דברים שלא ייאמנו – שימוש באמצעים טכנולוגיים, טלפון נייד, אוזנייה וכו'.

עוזי יצחקי: לצערי יש לנו גם בעיות עם העובדים שלנו ובשנה האחרונה נתפסו מספר עובדים שסייעו לדברים הללו.

עוזי יצחקי: זה שהמבחן ידני זה פתח לצרות ולכן צריך לשים סוף למבחנים בסגנון כזה.

עוזי יצחקי: השיטה הקיימת גורמת לבזבוז תקציבי.

עוזי יצחקי: להחזיק את המבנים האלה, גם שהם עלובים, על חשבון המדינה, לשלם חשמל, מים, ארנונה, שמירה, כוח אדם וכו', זה דבר מאוד בעייתי.

גלעד ארדן: מה עלות אחזקת המבנים, כולל העסקת הבוחנים, לשנה?

עוזי יצחקי: קשה לאמוד את זה, משום שזה כסף שמתפרס על כמה סעיפים.

עוזי יצחקי: יש סעיף של העסקת בוחנים, סעיף מבנים וכו'.

עוזי יצחקי: מדובר בכמה עשרות מיליונים.

גלעד ארדן: כלומר, אתה אומר שהמדינה לא יודעת כמה עולים לה מבחני התיאוריה אצלה?

עוזי יצחקי: ההוצאה התקציבית מתפרסת על כמה סעיפים.

גלעד ארדן: זה ברור.

גלעד ארדן: כך זה בכל תחום.

עוזי יצחקי: יש דברים שאיני יכול לכמת.

עוזי יצחקי: העלות של המבחנים היא בין 50 ל-70 מיליון שקל בשנה.

גלעד ארדן: מה לגבי ההכנסות?

עוזי יצחקי: צריך לשאול את משרד האוצר, כי ההכנסות לא מגיעות למשרד התחבורה.

משה כחלון: אתה ממליץ להפריט את השירות הזה כי זה לא משתלם למשרד התחבורה?

עוזי יצחקי: עשינו בדיקות כדאיות כלכלית וזה בהחלט לא משתלם.

עוזי יצחקי: היתרונות של מיקור-חוץ: מדובר במבחן ממוחשב.

עוזי יצחקי: זה אומר שהמבחן הוא של משרד התחבורה.

עוזי יצחקי: המבחן עצמו אינו מופרט, אלא שהזכיין נותן כיתות ועמדות מחשבים, כמובן גם את המשגיחים וכו'.

עוזי יצחקי: אנחנו נזרים את המבחן בצורה מעורבלת ממחשב משרד התחבורה.

עוזי יצחקי: לכן מדובר במיקור-חוץ ולא בהפרטה.

עוזי יצחקי: אני לא נותן את כל הנושא לגורמים חיצוניים והם אלה שגם קובעים את המבחן עצמו, אלא שהמבחנים מוזרמים ממחשב משרד התחבורה.

עוזי יצחקי: הזכיין נותן את כל התנאים לקיום המבחן, אבל לא את המבחן עצמו.

עוזי יצחקי: כשהמבחן ממוחשב אין בעיה של טוהר מידות.

רונית תירוש: הבוחנים שלכם יישארו לעבוד?

עוזי יצחקי: בהחלט.

עוזי יצחקי: אנחנו לא פוגעים בעובדים.

עוזי יצחקי: אותם עובדים יוסטו לטובת מבחני נהיגה מעשיים.

אהרון אריאלי: אתם חושבים שיושבים פה מטומטמים?

עוזי יצחקי: הדרישה שלנו מהניגשים למכרז היתה למסך את הכיתות באופן כזה שלא יאפשר שימוש במכשירים.

עוזי יצחקי: השירות יינתן משמונה בבוקר עד שמונה בערב, כולל ימי שישי וערבי חג, דבר שלא קיים היום.

עוזי יצחקי: במצב כזה לחיילים יש בעיה.

עוזי יצחקי: חייל שרוצה לעשות מבחן תיאוריה היום, נתקל בבעיה בגלל שאין מבחנים בימי שישי.

משה כחלון: הם עובדים שלך, אתה יכול לומר להם לבצע מבחנים גם ביום שישי.

עוזי יצחקי: וכמה זה יעלה לי?

אהרון אריאלי: אנחנו מבצעים מבחנים מעשיים גם ביום שישי.

משה כחלון: מר יצחקי, אם לבך על החיילים, אתה יכול לפתור להם את הבעיה.

עוזי יצחקי: נכון, אני עושה את זה, אבל באמצעים טובים יותר.

עוזי יצחקי: בשיטה שאנחנו רוצים להנהיג נחסוך בתקציב המדינה ונשפר את התנאים הפיזיים.

עוזי יצחקי: רבותי, לא אני המצאתי את העניין הזה.

עוזי יצחקי: יש חמש החלטות ממשלה בעניין הזה בין השנים 1986 עד 2003.

עוזי יצחקי: כשנכנסתי לתפקידי, זה אחד הדברים שהתחלתי ליישם.

עוזי יצחקי: גם דוחות מבקר המדינה בנושא של תאונות דרכים מדברים על הדבר הזה.

עוזי יצחקי: ב-2005 הוחל בתהליך הזה בהתאם למדיניות הממשלה ובתיאום עם העובדים ובתיאום מלא עם יושב-ראש ועד העובדים.

עוזי יצחקי: לכן אני תמה מאוד על ההודעות של ההסתדרות.

עוזי יצחקי: ב-2005 גיבשנו מפרט בתיאום עם ועד העובדים של משרד התחבורה.

עוזי יצחקי: יצאנו למכרז שפורסם בראשית אפריל 2006.

עוזי יצחקי: כנס ספקים התקיים בסוף אותו חודש.

עוזי יצחקי: לפני כשבוע נפתחה התיבה בה היו שבע הצעות.

עוזי יצחקי: כשבאים לבדוק את המצב בעולם, אם כן הפריטו או לא הפריטו, זה לא רלוונטי לגבינו.

עוזי יצחקי: כאמור, משרד התחבורה שולט במערכת המבחנים.

עוזי יצחקי: לכן, להשוות את זה למדינות אחרות אינו רלוונטי.

עוזי יצחקי: בכל מדינות העולם מתקיימים מבחנים ממוחשבים.

עוזי יצחקי: בכל המדינות הנאורות יש מבחן ממוחשב ולכן אין סיבה שממשלת ישראל תפעל כמו בזמנים עברו.

עוזי יצחקי: לגבי העובדים – כאמור, היתה לנו הסכמה מלאה עם יושב-ראש ועד העובדים ועם הסתדרות עובדי המדינה.

משה כחלון: מה קרה עכשיו?

עוזי יצחקי: ההסכמה עדיין קיימת.

עוזי יצחקי: יש לנו מחלוקת רק עם הבוחנים, למרות שאנחנו אומרים שהם לא ייפגעו.

עוזי יצחקי: כצעד בונה אמון טרם היציאה למכרז, סיכמנו יחד עם הממונה על השכר לתת לכל העובדים במשרדי הרישוי מענק חד-פעמי של 1,000 שקל.

אהרון אריאלי: הם החזירו אותו.

עוזי יצחקי: לא כולם החזירו.

עוזי יצחקי: צריך גם לבדוק למה העובדים החזירו את המענק, אם זה בגלל לחצים שהופעלו עליהם.

עוזי יצחקי: בנוסף לכך דובר עם העובדים על רמות ניידות ודרגות אישיות.

עוזי יצחקי: אני חוזר ואומר, לא תהיה כל פגיעה בעובדים – לא בעובדי משרד הרישוי ולא בבוחנים – לא במעמדם, לא בתנאי העסקתם ולא בעתידם במשרד התחבורה.

עוזי יצחקי: הבוחנים יוסטו ממבחני הנהיגה העיוניים לטובת מבחני הנהיגה המעשיים.

עוזי יצחקי: כך נוכל לקצר את זמני ההמתנה מחודשיים, כפי שזה היום, לשבועיים.

משה כחלון: אני מבקש שתתייחס לנושא הנגישות והפריסה הארצית של מוקדי המבחנים.

משה כחלון: דבר אחר, מה לגבי אלה שאינם שולטים בעבודה במחשב?

משה כחלון: מדובר בצעירים, במבוגרים או עולים חדשים שלא נחשפו למחשבים.

גלעד ארדן: לפי מה הזכיין יקבל כסף, האם לפי כמות האנשים שיעברו או ייבחנו?

גלעד ארדן: דבר אחר, השינוי בין מבחן ידני לממוחשב, עם כל הכבוד וההערכה שלי, הוא נחמד.

גלעד ארדן: השאלה היא האם גם בתכנים של המבחנים יחול שינוי?

גלעד ארדן: במסמך שמסרתם לנו הבאתם דוגמה מאוסטרליה, זה מצוין, השאלה היא אם יישמתם את זה גם כאן?

גלעד ארדן: יש עמדות ממוחשבות, אפשר להציג מצבים בנהיגה שהתלמיד עלול להיתקל בהם ולא רק מה זה תמרור ב-36 וארבע תשובות שביניהן צריך לבחור.

גלעד ארדן: אם ימשיכו באותה מתכונת של בחינה רק שזה יהיה ממוחשב, זה לא שינוי.

גלעד ארדן: רק שינוי בתוכן מצדיק את כל השינוי הזה שאתם רוצים לעשות.

עוזי יצחקי: דרשנו מהזכיינים פריסה ארצית.

עוזי יצחקי: לפי התכנית הארץ תחולק לשלושה אזורים.

עוזי יצחקי: יהיו שלושה זכיינים וכל זכיין יהיה אחראי על אזור אחד.

עוזי יצחקי: יהיו מינימום שמונה מוקדים בכל אזור אשר יופעלו משמונה בבוקר עד שמונה בערב.

משה כחלון: האם יכול להיות מצב שכל שמונת המוקדים יהיו בתוך תל-אביב למשל?

עוזי יצחקי: לא.

עוזי יצחקי: במחוז הצפון המוקדים יהיו ב-: חיפה, עפולה, נצרת, נתניה, עכו, נהריה, חדרה, כרמיאל, בקא-ג'ת, טבריה, קרית-שמונה.

עוזי יצחקי: באזור המרכז: תל-אביב, רמת-גן, פתח-תקוה, חולון, בת-ים, רעננה, כפר סבא, ראשון לציון.

עוזי יצחקי: באזור ירושלים והדרום: ירושלים, באר שבע, רחובות, רמלה-לוד, אשדוד, אשקלון, בית שמש, מודיעין, אילת.

עוזי יצחקי: כאמור, המבחנים יתקיימו בכל ימות השבוע, גם בימי שישי וערבי חג, משמונה בבוקר עד שמונה בערב.

עוזי יצחקי: אדם לא יצטרך לקום בארבע בבוקר כדי לתפוס תור למבחן עיוני.

עוזי יצחקי: לגבי המחשוב – לרוב הנוער היום אין שום בעיה עם מבחן ממוחשב.

עוזי יצחקי: החבר'ה הצעירים יודעים הרבה יותר טוב מאיתנו.

עוזי יצחקי: בכל מקרה, חשבנו גם על אותם אנשים שקשה להם, גם על אוכלוסיות מיוחדות שקשה להם.

עוזי יצחקי: המבחן עצמו מאוד ידידותי, בנגיעת מחשב, מוסבר יפה, נראה טוב.

עוזי יצחקי: לפני תחילת המבחן יהיו כמה דקות הסבר ודוגמאות שמאפשרות לאדם להתנסות לפני תחילת המבחן.

משה כחלון: מה לגבי בחינות בעל-פה?

עוזי יצחקי: מי שיעמוד בקריטריונים לבחינה בעל-פה יוכל לעשות בחינה בעל-פה על-ידי בוחני הנהיגה.

עוזי יצחקי: בזה אנחנו לא נוגעים.

אהרון אריאלי: לא, מה פתאום, זה יהיה על-ידי הזכיין.

עוזי יצחקי: לא.

עוזי יצחקי: מי שיעשה את זה הם בוחני הנהיגה.

עוזי יצחקי: לשאלתו של חבר הכנסת ארדן – המחיר ייקבע במכרז.

עוזי יצחקי: פתחנו שבע הצעות ועתה אנחנו בשלב הבדיקה של העמידה בתנאי הסף.

עוזי יצחקי: ההצעות הכספיות נמצאות בכספת ותוך שבוע-שבועיים נפתח אותן.

עוזי יצחקי: ההצעה הנמוכה תזכה ושני הזכיינים האחרים, שהציעו הצעות זולות יותר, יצטרכו להתיישר עם אותה הצעה.

עוזי יצחקי: על-פי בדיקות והערכות שלנו, אנחנו צופים שהמחיר יהיה בין 30 ל-45 שקלים.

עוזי יצחקי: הזכיין יקבל כסף פר מבחן, כמו במבחן רישוי שנתי לרכב כאשר מכון הרישוי גובה מהאדם סכום מסוים.

גלעד ארדן: המחיר לא משתנה לפי כמות העוברים?

עוזי יצחקי: לא.

עוזי יצחקי: לא משנה כמה עוברים.

עוזי יצחקי: התשלום הוא בכניסה למבחן.

משה כחלון: אין לזכיין עניין להכשיל כדי שיחזרו אליו?

עוזי יצחקי: לזכיין אין שום נגיעה למבחן.

עוזי יצחקי: המבחן מועבר לנבחן על-ידי משרד התחבורה.

משה כחלון: פרסת בפנינו את הפריסה הארצית, שעל פניו נראית לי סבירה, אבל אני מבקש שזה יהיה בחקיקה, משום שאנחנו יכולים להגיע למצב בו הזכיין יגיד שלא משתלם לו להחזיק במקום מסוים מוקד, כי זה לא רווחי באותו מקום.

שוקי שדה: זה חלק מתנאי המכרז.

שוקי שדה: זכיין לא יוכל לסגור מוקדים שאינם נראים לו מכל סיבה שהיא.

משה כחלון: אני מכיר את המכרזים די טוב.

משה כחלון: אם לא מעוגן בחקיקה שבאילת למשל צריך להיות מוקד, אני כבר אומר לך שלא יהיה מוקד באילת.

עוזי יצחקי: זה לא יעוגן בחקיקה.

עוזי יצחקי: זה חלק מתנאי המכרז ולשם כך אנחנו לוקחים ערבות של 5 מיליון שקלים.

משה כחלון: מה אכפת לך להכניס את זה לחקיקה?

עוזי יצחקי: אני לא יודע לאיזה חוק להכניס את זה.

עוזי יצחקי: יש לי חוזה עם הזכיין ואם הוא לא יעמוד בתנאים, אני אסגור.

עוזי יצחקי: זה בדיוק כמו במכוני רישוי – אם מכון הרישוי לא עומד בתנאים שלנו, אנחנו סוגרים אותו, וכבר עשינו את זה.

משה כחלון: בסוף-בסוף יש גם אזרח.

משה כחלון: אתם רוצים להוריד מעצמכם עבודה, אתם רוצים לייעל, אתם רוצים לשפר, ואין לי בעיה עם זה.

משה כחלון: אני אתכם בזה, לא נגדכם.

לאה ורון: ממילא תצטרכו לבוא לוועדה עם תיקונים של חקיקת משנה או חוק על מנת ליישם את הרפורמה.

עוזי יצחקי: אין צורך בשינויי חקיקה.

משה כחלון: אני רוצה להבטיח שלתושבי קרית-שמונה, צפת, יסוד-המעלה וכל מקום אחר יהיה מוקד בחינות גם בעוד שנה.

עוזי יצחקי: אני לא עושה את זה בחקיקה.

עוזי יצחקי: יש חוזה, יש ערבות של חמישה מיליון שקלים כדי להבטיח את תנאי המכרז.

עוזי יצחקי: אם הזכיין לא יעמוד בהסכם, תחולט הערבות.

משה כחלון: אני בטוח שהרצון שלך טוב, אבל אני מכיר את המציאות.

משה כחלון: יש אזורים דלים שלא יצליחו לספק לאותו זכיין את הרווחיות הנדרשת, שהרי ההכנסות שלו יהיו פר מבחן, והוא יוכיח לך שכל יום שהוא שם הוא מפסיד 5,000 שקלים, בשבוע זה 30,000 שקל וכו'.

עוזי יצחקי: הוא יעשה את החשבונות שלו לפני.

משה כחלון: אני מכיר את הכל, אבל זה ברמת הרצון הטוב.

משה כחלון: חייבים לעגן את זה במסגרת חקיקה.

עוזי יצחקי: אני אבדוק אם זה אפשרי ואשיב לכם בעוד כמה ימים.

משה כחלון: אם ייווצר מצב שתושב מצפה רמון יצטרך לנסוע לאשדוד כדי להיבחן, זה לא יעבור.

שוקי שדה: לשאלתו של חבר הכנסת ארדן על התכנים – נכון להיום השאלות במבחן הן שאלות פרונטליות.

שוקי שדה: במתכונת החדשה –זו גם הפעם הראשונה בהיסטוריה שאנחנו כותבים ספר תיאוריה – יהיו שלוש צורות של שאלות: שאלות פרונטליות, שאלות על בסיס איורים ושאלות על בסיס של תמונות.

שוקי שדה: הרעיון המרכזי הוא לפתח את התהליך של המחשבה לבטיחות והבנת הנקרא והבנת הדרך.

שוקי שדה: זה מה שגם יהיה במבנה של בית-ספר הנהיגה החדש, בדיוק באותה מתכונת.

שוקי שדה: כלומר, האדם לא ישב מול המסך ויראה רק שחור-לבן, כן-לא, אלא יפעיל את מערכת החשיבה שלו.

גלעד ארדן: מה הבעיה לשלב גם סרטונים?

גלעד ארדן: כלומר, הדמיות של מצבים מסוימים.

שוקי שדה: אנחנו לא שוללים את זה.

שוקי שדה: לבתי הספר לנהיגה הכנסנו סרטונים, אבל זה עדיין לא נכנס למבחני התיאוריה.

שוקי שדה: אנחנו חושבים שנכון לעשות את זה.

גלעד ארדן: זה נראה לי דבר בסיסי.

גלעד ארדן: מדוע לא דרשתם ששליש או רבע מהשאלות יהיו במתכונת הזאת?

עוזי יצחקי: אנחנו לא צריכים לדרוש את זה, אנחנו - אגף הרישוי והמחשוב - הרי עושים את זה.

עוזי יצחקי: לזכיין אין שום נגיעה למתכונת המבחן ותוכנו.

שוקי שדה: כל זה יצא בארבעה ספרים עם סמל של משרד התחבורה ובאחריות משרד התחבורה.

שוקי שדה: בעצם כל התהליך עובר שלב, קפיצת מדרגה – אם עד עכשיו עשינו הכל על בסיס של פעולות מעשיות, כמו רק לימוד נהיגה ובלי להפעיל את החשיבה, היום כל התהליך משתנה לגמרי לכיוון של הבנת הדרך, הבנת הנושא וכו'.

רונית תירוש: כשאני באה לבחון סוגיה כזאת או אחרת, מה שמעניין אותי הוא אם יש בזה שיפור ברמת השירות או לא.

רונית תירוש: אני כן מתרשמת שיש כאן שיפור ברמת השירות.

רונית תירוש: דרך אגב, לא נתתי את המשקל להיצע המבחנים, שזה דבר שממילא קיים אצלכם.

רונית תירוש: אם השיטה נכונה, זה לא מה שיגרום לכם לשנות או לא לשנות מבחנים.

עוזי יצחקי: אבל היום זה ידני ולא ממוחשב.

רונית תירוש: הכל תלוי בכם.

רונית תירוש: אם תחליטו למחשב - אתם צריכים למחשב.

רונית תירוש: אם תחליטו שמקום צריך להיות מכובד – תצטרכו לדאוג לזה.

רונית תירוש: מה שבעיניי כן מצא חן, ולכן אני כן חושבת שיש מקום לתת לזה יד, זה שני דברים: האחד, שעות העבודה משתנות.

רונית תירוש: מי כמונו יודעים שלקחת עובדי מדינה ולהתחיל לשנות להם את שעות העבודה, זה דבר בלתי אפשרי.

רונית תירוש: ברגע שלוקחים מיקור-חוץ, אפשר לדרוש את זה במכרז.

רונית תירוש: הדבר השני, הכפילות של התפקידים של בוחנים מעשיים ובוחנים תיאורטיים.

רונית תירוש: אי אפשר להתעלם מהנקודה הזאת.

רונית תירוש: ברגע שבוחן מעשי צריך גם לבחון מבחן תיאורטי, זה גוזל מזמנו ולכן אל נתפלא שאנשים מחכים חצי שנה לטסט.

רונית תירוש: לכן, ברגע שלוקחים את החלק התיאורטי ונותנים אותו לגורם חיצוני, זה משחרר את הבוחנים המעשיים לפול טיים ג'וב.

רונית תירוש: אני מאוד בעד זה, מה גם שזה מעוגן בדוח שניינין וכולנו הרי רוצים שהוא ימומש.

רונית תירוש: אם נתחיל להוציא מדוח זה חלקים, אני חושבת שהחבילה כחבילה לא תהיה טובה.

רונית תירוש: בתחילת דבריי שאלתי אם מדובר פה בפיטורי עובדים ואני מקווה שזה לא.

רונית תירוש: גם אם כן, אני לא שוללת את זה בתנאי שמבטיחים תנאים פרישה מכובדים לעובדים ולא זורקים אותם סתם.

עוזי יצחקי: הם לא יפרשו, אלא יעברו לעשות טסטים.

רונית תירוש: לגבי העניין אם מקומות בפריפריה יהיו רווחים או לא ואז זה ייאלץ להפנות אנשים למבחן במקומות אחרים – אני חושבת שצריך לנהוג בשיטה לפיה מחלקים את המדינה לשלושה אזורי אורך ולא רוחב, כי כך יש את המרכז בו יש ביקוש גדול ואת הפריפריה בה הביקוש מועט יותר.

רונית תירוש: ברגע שמחלקים את המדינה לרוחב, בפריפריה עלולה להיות בעיה.

רונית תירוש: בזמנו משרד החינוך עשה כמה וכמה ניסיונות וניסויים להעביר את המבחנים התיאורטיים לבתי-הספר.

רונית תירוש: אני מאוד מאוד בעד זה.

רונית תירוש: כשהייתי בוועדת שיינין העליתי את הנושא הזה, כי חשבתי שנכון לעשות את זה כחלק מלימודי חובה של בוגר שלא יקבל תעודת בגרות בלי זה, אפילו אם הוא לא יעשה אחר כך מבחן מעשי, כי הוא צריך להיחשף לזה משום שלתמרורים יש חשיפות ברמה של הולך רגל או כנוסע נלווה.

רונית תירוש: השאלה שלי היא איך כל זה משתלב בכל השינוי המבני שאתם עושים, האם אכן יש כוונה להעביר את זה למשרד החינוך?

אלכס מילר: אם מבחני התיאוריה יועברו לבתי הספר, בבתי ספר יש מעבדות ומחשבים שבאמצעותם אפשר להרגיל את התלמידים לתוכנת המבחן.

אלכס מילר: כך גם אפשר להכניס את הנושא של מניעת תאונות דרכים ולהכניסו אף הוא למבחן התיאוריה.

אלכס מילר: אם זה יתבצע בבתי הספר החשיפה תהיה הרבה יותר מהירה מאשר בתקשורת וכו'.

אלכס מילר: כל זה יכול להתבצע גם בצה"ל, כי גם שם לא חסרות מעבדות.

אליהו גבאי: מר יצחקי, תיארת את הפרימיטיביות של המבחנים ואמרת שאתם מתביישים במקומות בהם מתקיימים המבחנים.

אליהו גבאי: איך הבאתם את זה למצב כזה ואחר כך אתם באים להתלונן על זה?

אליהו גבאי: לא היה נוצר מצב כזה אם לא אתם הייתם מביאים לכך, זה היה באחריותכם.

גלעד ארדן: זה כמו זה שהרג את ההורים שלו וביקש רחמים כי הוא יתום.

אליהו גבאי: דבר אחר, נכנס שר חדש לתפקידו, מדוע שלא יגיע לכאן ויסביר את עמדתו?

אליהו גבאי: מצד אחד הבנתי שהוא לומד את העסק כדי לקבל החלטה, מצד אחר אתה אומר בשמו שהוא כן קיבל החלטה.

אליהו גבאי: שיגיע לכאן ויאמר לנו את עמדתו, מדוע אנחנו צריכים לשמוע דברים סותרים או לנחש?

אליהו גבאי: מר יצחקי, אתה אדם הגון וישר ואני יודע שאתה גם אדם רציני ומקצועי מאוד, אבל מי ערב לכל מה שאתה אומר לגבי העובדים, שהם לא יינזקו?

אליהו גבאי: צריך להתנות שהאנשים האלה לא ייפגעו מהשינוי וכל פתרון שתמצאו לא יהיה על חשבונם.

אליהו גבאי: בכל מקרה, צריך שתהיה בקרה רבה כדי למסור בחינות לגוף זר.

אליהו גבאי: אני יודע שיש אזורים מסוימים, אני לא רוצה לנקוב בשמם, שכמו שלצערי הם עושים בבחינות הבגרות ואז הם מקבלים את הציונים הגבוהים ביותר משום שהבוחנים שם מזדהים עם האוכלוסיה, כך זה עלול להיות גם כאן.

אליהו גבאי: זה יכול להיות מסוכן אם אין בקרה על הגוף לו מוסרים את הבחינות.

רונית תירוש: בבחינות הבגרות אתה נותן לבית הספר להביא את הבוחנים.

רונית תירוש: בעצם אתה נותן לחתול לשמור על השמנת, אבל פה זה נשאר בידי משרד הרישוי.

גלעד ארדן: יש לזכיין אינסנטיב שייכשלו אנשים, כדי שיחזרו להיבחן.

עוזי יצחקי: לזכיין אין נגיעה לזה.

גלעד ארדן: נניח שאדם היה צריך לצאת לשירותים.

גלעד ארדן: הזכיין הפרטי לא יתחשב בו בכלום, אלא ינהג לפי הספר.

שוקי שדה: הכל ממוחשב, אין בכל התהליך הזה יד אדם.

שוקי שדה: גם התשובה היא באמצעות המחשב ולא על-ידי אדם.

עתניאל שנלר: בניגוד לישיבה הקודמת עם משרד התחבורה, הפעם אני מאוד מאוכזב, משום שאני חושב שהייתם צריכים לעשות את זה כבר מזמן.

עתניאל שנלר: זה נעשה באיחור של הרבה שנים וטוב שסוף סוף הגיע הדבר הזה.

עתניאל שנלר: אני חושב שהוכח לחלוטין שבכל תהליך שבו הממשלה מצאה את הכלים לתת את השירות לאזרח באמצעות גורמים מקצועיים אחרים, האזרח לא נפגע מזה.

עתניאל שנלר: הדוגמה הבולטת ביותר היא הנושא של רישוי הרכב ותקינותו.

עתניאל שנלר: לעולם לא הצליחו להגיע לרמה של תקינות רכב כאשר זה היה באחריות הממשלה.

עתניאל שנלר: אני מברך את משרד התחבורה על כך.

עתניאל שנלר: הערה שנייה – צדקה חברת הכנסת תירוש, חשוב שנושא התיאוריה ישתלב כמה שיותר בכיתה י"א או י"ב בבתי-הספר התיכוניים.

עתניאל שנלר: יהיה לזה כמה יתרונות: ראשית, יעסקו בלימוד לשמו.

עתניאל שנלר: אפשר יהיה לשלב תרחישים, סרטים ועוד.

עתניאל שנלר: דבר שני, לא יזדקקו לתקציבים של רשות אחרת כדי ללמד בטיחות בדרכים במשרד החינוך, כי זה יהיה חלק אינטגרלי.

עתניאל שנלר: כך לא הרשות תצטרך לדאוג לכסף ולא אחרים, אלא זה יהיה חלק אינטגרלי מתקציב משרד החינוך.

עתניאל שנלר: דבר שלישי, מאוד חשוב להגן על העובדים, אבל עובד מול כלל הציבור, אני חושב שההכרעה ברורה.

עתניאל שנלר: בעיניי, לפחות, מאוד חשוב שהעובדים לא ייפגעו, אבל חשוב הרבה יותר השירות לציבור.

עתניאל שנלר: אני מאוד אשמח אם משרד התחבורה יתחיל לחשוב גם על תהליך אחר לגבי הבחינה המעשית.

עתניאל שנלר: גם זה ראוי שיהיה וישבור כמה אמות מידה של מאה שנים.

עתניאל שנלר: אולי כך נשפר את הרמה בארץ.

עתניאל שנלר: זה לא שיש לי טענות לנוכחים היום, אבל כל הזמן צריך להשביח את היכולות ואת הרמה.

רוברט אילטוב: האם הבחינות ימשיכו להיות בכמה שפות?

עוזי יצחקי: בהחלט.

אלכס מילר: בידי מי יהיה הנושא של אבטחת מידע?

שוקי שדה: בידי מערכת המחשוב של המשרד.

אלכס מילר: מי יכניס את הדיסק עם המבחן?

חסידה קופרברג: המערכת ממוחשבת במחשב משרד התחבורה.

חסידה קופרברג: כל הגורמים שייתנו את השירות של הפעלת המבחנים יהיו מקושרים און-ליין למחשב משרד התחבורה וכל התהליך יהיה במחשב של משרד התחבורה ולא במחשב המקומי.

אלכס מילר: כלומר, לזכיין אין שום נגיעה למבחן לפני שהוא נכנס לכיתה?

שוקי שדה: אין לו שום נגיעה.

אהרן אריאלי: אני יושב-ראש ועד בוחני רישוי נהיגה ארצי ומייצג את הבוחנים.

אהרן אריאלי: זו פעם שלישית שאני יושב בוועדת הכלכלה של הכנסת בדיון על מבחן תיאוריה.

אהרן אריאלי: בינואר 1998 היה דיון בעקבות בקשתו של נחום לנגנטל וועדת הכלכלה דחתה את זה באופן מוחלט.

אהרן אריאלי: בפעם השנייה נדון הנושא בחודש מרץ 2000 כאשר פורז היה יושב-ראש הוועדה וגם אז זה נדחה.

עתניאל שנלר: למה זה נדחה?

אהרן אריאלי: מפני שהמדינה החליטה שסמכות ראשונית לתת רשיון להרוג היא בידי המדינה ולא בידי אף גורם אחר.

אהרן אריאלי: היום נדרשנו פעם שלישית לנושא, אבל הפעם בצורה מתוחכמת.

אהרן אריאלי: לא באו לוועדה וביקשו לתקן את תקנות 203 ו-210, אלא קודם כל פרסמו מכרז, בין השמשות, כאשר שר אחד ומנכ"ל בחוץ, שר אחר עוד לא נקבע למשרד והמנכ"ל ייקבע אולי ביום שלישי.

אהרן אריאלי: לצערנו הרב, בעוד מספר ימים, שבועות או חודשים יבואו לוועדה ויבקשו לתקן את התקנות, שהרי אם לא יתקנו את התקנות, אי אפשר לשלם לזכיין.

אהרן אריאלי: היום, לפי חוקי מדינת ישראל, מבחן רישוי נהיגה מורכב משני שלבים – תקנה 203(א) – מבחן עיוני ומבחן מעשי.

אהרן אריאלי: תקנה 210 אומרת שכל מבקש רשיון נהיגה מגיע למבחן ומשלם אגרה למדינת ישראל .

אהרן אריאלי: אני קושר את זה למצב הכלכלי – על הבחורים הצעירים יהיה נטל נוסף של עוד 45 שקלים.

עוזי יצחקי: לא נכון.

אהרן אריאלי: אני מבקש מחובבי ציון שיושבים משמאל לא להפריע לי.

אהרן אריאלי: לא הפרענו לכם כשדיברתם שטויות, עכשיו תנו לנו לדבר.

משה כחלון: אני מבקש לשמור על רמה ועל תרבות דיון.

אהרן אריאלי: אדם שמבקש היום רשיון נהיגה, מגיע למשרד התחבורה אחרי תהליך שעבר, משלם 116 שקלים וניגש למבחן עיוני.

אהרן אריאלי: אם הוא עבר אותו בהצלחה, הוא הולך למורה נהיגה ולומד וכשהוא מגיע למבחן המעשי הוא לא משלם פעם נוספת.

אהרן אריאלי: מבחינה זו, לא האזרח נפגע ולא המדינה נפגעת.

אהרן אריאלי: בשיטה החדשה, צריך לשלם קודם כל 45 שקלים לזכיין, ללא שום קשר עם המבחן המעשי.

אהרן אריאלי: כשהוא יבוא אליי להיבחן, אני ארצה לראות שהוא שילם אגרה.

עתניאל שנלר: להערכתכם, האגרה שנהוגה היום לא תשונה?

אהרן אריאלי: בוודאי שלא, שהמדינה תפסיד מכספה?

שוקי שדה: זה לחלוטין לא נכון.

אהרן אריאלי: נניח שאדם לא הצליח במבחן הראשון, הוא יצטרך לשלם עוד 45 שקלים, אבל המדינה הפסידה עוד 116 שקלים, מפני שאם הוא היה מגיע אליי לתיאוריה, לכל מבחן תיאוריה הוא היה משלם 116 שקלים.

אהרן אריאלי: בהערכה זהירה, המדינה מפסידה כאן 32 מיליון שקל לשנה.

עתניאל שנלר: האזרח שנכשל מרוויח או מפסיד?

אהרן אריאלי: האזרח שנכשל הרוויח כסף.

עתניאל שנלר: כלומר, הקבוצה החלשה, שסביר שהיא נכשלת יותר, שהיא לא מצפון תל-אביב, הרוויחה.

עתניאל שנלר: אדם כזה שנכשל שלוש פעמים, במקום לשלם 400 שקלים, ישלם פחות.

עתניאל שנלר: אז מי מרוויח מזה, האזרח או המדינה?

עתניאל שנלר: אני מעדיף שהמדינה תרוויח פחות ושהבחור בירוחם ישלם פחות.

אהרן אריאלי: לגבי הצד הערכי של המבחנים – כרגע אני לא אכנס לנושא הבטיחותי, אבל תארו לכם נקודה בצפון בה נערכים מבחנים במשך 12 שעות ביממה וגם בימי שישי.

אהרן אריאלי: בשיטה החדשה של המבחנים, האזרח מצפון תל-אביב יגיע למבחן, ייבחן וילך לדרכו.

אהרן אריאלי: אזרח ירוחם שיצטרך לנסוע לבאר-שבע - -

משה כחלון: איפה הוא עושה את זה היום?

אהרן אריאלי: בירוחם.

אהרן אריאלי: במתכונת היום, אין מי שיעזור לאותו אזרח מירוחם.

אהרן אריאלי: במתכונת של המבחנים הממוחשבים, אתה מדבר רק עם המחשב.

אהרן אריאלי: נגמרו 40 דקות, לא הבנת, לא ברור לך, אין שום עזרה.

אהרן אריאלי: אדם שהוא דיסלקט - בכאלה אני נתקל כל יום – לא יקבל עזרה.

אהרן אריאלי: אתמול למשל, בזמן ביקורו של שר התחבורה, בחנתי 350 אנשים.

משה כחלון: 350 איש ביום?

אהרן אריאלי: כן.

משה כחלון: אז בשביל מה צריך להפריט את השירות?

אהרן אריאלי: בשיטה הממוחשבת אין מי שייתן תשובות לאנשים.

אבי גולן: גם היום אין תשובות.

אהרן אריאלי: שקרים תספר במקום אחר.

אהרן אריאלי: המבחן נסגר כעבור 40 דקות ואין מצב שבו אפשר להמשיך או לקבל תשובות לשאלות שמתעוררות.

אהרן אריאלי: בחדר יהיו משגיחות שירוויחו 17 שקלים לשעה.

אהרן אריאלי: אף אחד לא מבטיח שיש להן רשיון נהיגה וגם אם היו רוצות לעזור, לא בטוח שיוכלו לעזור.

אהרן אריאלי: היום אנחנו מבצעים מבחנים מקרית-שמונה ועד אילת וממזרח ירושלים עד חוף הים.

אהרן אריאלי: מי שמגביל היום את הזמן בין מבחן תיאוריה אחד לשני הוא משרד הרישוי.

אהרן אריאלי: עד לפני מספר שנים אדם יכול היה לגשת כל יום למבחן, אף אחד לא מנע ממנו.

אהרן אריאלי: ההמצאה הזאת של מבחן תיאוריה אחת לשבועיים, אשר רק לאחרונה מר שוקי שדה קיצר את זה לשבוע, היתה של משרד התחבורה.

אהרן אריאלי: מצדנו אדם יכול לגשת למבחן תיאוריה כל יום.

אהרן אריאלי: יתרה מזאת, מצדנו יכולים להיות מבחנים משבע בבוקר עד שבע בערב.

אהרן אריאלי: הגשנו הצעות כתובות איך לבצע את זה, כך שאין לדבר כאן על רמת שירות.

אהרן אריאלי: אדם מגיע למבחן ועושה אותו במשך חצי שעה עד ארבעים דקות.

אהרן אריאלי: יש אנשים שזקוקים לשעה וחצי והם יושבים ועושים אותו כמה זמן שהם צריכים.

אהרן אריאלי: אנחנו עוזרים להם כמיטב יכולתנו לפי ההוראות.

אהרן אריאלי: אף אחד שבא להיבחן תיאוריה לא מחכה דקה יותר משבוע, מה גם שההגבלה של שבוע אינה שלנו, אלא של משרד התחבורה.

אהרן אריאלי: יתרה מזאת, אין בוחנים שעושים רק תיאוריה.

אהרן אריאלי: אני באתי לחולון לעשות מבחנים – עשיתי זוג מבחנים מעשיים בבוקר, 350 מבחני תיאוריה, ועוד זוג מבחנים מעשיים אחר הצהרים.

אהרן אריאלי: כך גם כל חבריי.

אהרן אריאלי: לפיכך, הסיפור הזה של כאילו אין תשובות וכו', לא ראוי לתגובה, מפני שאדם שבא להיבחן מקבל במקום תשובה, ולא חשוב באיזו שפה הוא עבר.

אהרן אריאלי: לגבי התיאום עם ועד העובדים – משרד התחבורה טען שיש לו הסכם עם ועד העובדים.

אהרן אריאלי: זה עורבא פרח, שיראו את ההסכם.

אהרן אריאלי: סמנכ"ל בכיר תנועה שיושב כאן בחדר אמר לי ב-25 במרץ שאין הסכם.

אהרן אריאלי: אין שום הסכם בין ועד העובדים למשרד.

אהרן אריאלי: מה שעשתה המדינה הוא פשוט תרגיל יפה – היא החליטה בשלב מסוים שהיא לא מכירה בוועד הבוחנים.

אהרן אריאלי: הלכו לוועד הפקידים וסיכמו אתם משהו.

אהרן אריאלי: הפקידים המסכנים האלה שמשתכרים 3,000 שקל בחודש, שרובם מקבלים השלמת הכנסה, ניזונים מפרמיה שנקבעת לפי כמות ההקלדות שמקלידים למחשב.

אהרן אריאלי: אם התיאוריה היא בידי המשרד, את כל ההקלדות מבצעות הפקידות והן נהנות מזה, בעצם מרוויחות יותר כסף.

אהרן אריאלי: האוצר החכם אמר להן: אני אתן לכם פרס-מענק, 1,000 שקלים, לפי חלקיות המשרה.

אהרן אריאלי: אבל תוך חודשיים-שלושה הוא ממילא מקבל את הכסף הזה בחזרה.

אהרן אריאלי: אני מייצג בעצם את עמדת ההסתדרות.

אהרן אריאלי: יושב-ראש הסתדרות עובדי המדינה מתנגד למהלך.

אהרן אריאלי: אין שום הסכם בין ועד העובדים לבין ההנהלה.

אהרן אריאלי: עובדתית, ניתן ממחר בבוקר לבצע את המבחנים העיוניים בכל מקום, כפי שאנחנו מבצעים היום ואפילו להרחיב את זה.

אהרן אריאלי: אפשר לבצע את המבחנים כל יום, בלי שום מגבלה.

משה כחלון: כולל יום שישי?

אהרן אריאלי: כן.

אהרן אריאלי: מי שמונע ביצוע מבחנים בימי שישי, זה משרד התחבורה.

אהרן אריאלי: מאז 15 באפריל 1999, אנחנו עובדים כל יום שישי.

עוזי יצחקי: תספר למה.

עוזי יצחקי: זה משום שיש לנו חוסר ב-80,000 טסטים ותלמידים מחכים שלושה חודשים לטסט.

אהרן אריאלי: עד לפני שנתיים עשינו מבחני תיאוריה בחינוך התעבורתי.

אהרן אריאלי: יש מגרשים בערים מסוימות בהם ילדים נוסעים על אופניים ונבחנים.

אהרן אריאלי: היו שנים לא מעטות בהן הגענו לבתי-הספר ועשינו שם מבחני תיאוריה.

אהרן אריאלי: כתוצאה משיקולי תקציב, זה הופסק.

אהרן אריאלי: אני מציע שתיקחו את הכסף ותשקיעו אותו בנושא הזה.

עתניאל שנלר: זה לא היה משיקולי תקציב, אלא בגלל אירוע בנתניה.

עתניאל שנלר: הייתי יושב-ראש ועדת החקירה לעניין הזה.

עתניאל שנלר: אני יזמתי את זה ואם לא היתה שם שחיתות, זה היה ממשיך.

אהרן אריאלי: גם היום הגשנו הצעה למשרד התחבורה איך ניתן לבצע את המבחנים משבע בבוקר עד שבע בערב ובימי שישי, גם מבחנים ממוחשבים.

ניר קטררו: אני ממועצת תלמידים ונוער ארצית.

ניר קטררו: ברמת העיקרון המועצה בעד ההצעה, ממספר סיבות.

ניר קטררו: אני לצורך העניין יושב-ראש של מועצת נוער עירונית.

ניר קטררו: חברים מגיעים לישיבות ואומרים: קשה לי להגיע לישיבה, אני מחכה חודשיים לטסט.

ניר קטררו: ברגע שמפרידים את המבחנים, הזמן בין טסט לטסט יתקצר.

ניר קטררו: אני לא אומר מדוע אנחנו דוחים את ההצעה, כי הבעד הוצג פה בצורה משכנעת.

ניר קטררו: עם זאת, לא שמעתי – וזו הבעיה שלנו עם ההצעה – שום דרך שבה תוכלו אתם לאכוף את העניין של העלאת מחירי המבחנים.

ניר קטררו: לא שמעתי על נהלים לאכיפה או הקצאת אנשים שיופקדו על אכיפה שכל הסיפור לא יעלה יותר מ-116 שקלים.

ניר קטררו: למה זה מעניין אותנו?

ניר קטררו: זה ברור.

ניר קטררו: ברגע שיעלו את המחירים, תלמידים יקצצו במספר השיעורים.

ניר קטררו: יקצצו במספר השיעורים - יהיו נהגים פחות טובים.

עידו שמשון: אני ממלא מקום יושב-ראש הארגון הארצי של מורי הנהיגה.

עידו שמשון: בכל ההצעה הזאת אין כאן עניין של בוחנים, מורים, תלמידים, משרד התחבורה.

עידו שמשון: כמי שעובד ישירות מול ציבור הלומדים, אנחנו המעורים ביותר במה שקורה בשטח.

עידו שמשון: בשטח קורים מספר דברים, שאולי חברי הוועדה כאן לא כל כך יודעים אותם.

עידו שמשון: רוב בוחני נהיגה יושבים לבצע מבחני תיאוריה, חלקם הם בכלל פקידים.

עידו שמשון: זה קורה גם אצלנו באזור הצפון.

עידו שמשון: זה בעצם אומר שהטענה כאילו הבוחנים עוזרים במהלך המבחן היא בכלל לא לעניין.

עידו שמשון: צריך גם לזכור שבמהלך שנה יש מספר בלתי מבוטל של ימים בהם יש עיצומים או שביתות, דבר שלא יהיה אצל הזכיין.

עידו שמשון: כך הולכים לאיבוד הרבה ימי עבודה.

משה כחלון: כמה ימי שביתה היו בשנה האחרונה?

אהרן אריאלי: אף לא יום אחד.

עידו שמשון: יש כל הזמן עיצומים, כולל עכשיו.

עידו שמשון: רוב המקומות בהם מתבצעים המבחנים העיוניים אינם מקומות ראויים.

עידו שמשון: למה צריכים תלמידים לעשות מבחנים במקומות כאלה?

עידו שמשון: אנחנו צריכים לחכות שיעשו מקומות ראויים?

עידו שמשון: בשיטה החדשה יהיו מקומות ראויים ותלמידים יוכלו לגשת למבחן התיאוריה מתי שהם רוצים.

עידו שמשון: האדם לא צריך ללכת לתיאוריה על חשבון יום לימודים או עבודה, אלא הוא יכול ללכת אחר הצהרים ולעשות את המבחן.

עידו שמשון: השיטה החדשה תחסוך הרבה כסף לתלמידים.

עידו שמשון: מקום המדינה ועד היום אחוז העוברים את המבחנים כמעט זהה.

עידו שמשון: זו תופעה שאין באף מקום אחר בעולם – 50 שנה זה אותו דבר, שום דבר לא משתנה.

משה כחלון: אתה חושב שיש תיאום?

משה כחלון: מבאר-שבע מתקשרים לחיפה ואומרים: היום העברתי 20, אז אתה תתאים?

עידו שמשון: בפועל, מבחינת העלויות, זה אומר שאם רק שליש עוברים את המבחן המעשי, כל תלמיד צריך לעשות בממוצע שלושה מבחנים.

עידו שמשון: כך גם במבחן תיאוריה – כ-45% עוברים את המבחנים בפעם הראשונה.

עידו שמשון: יוצא מכך שתלמיד משלם כפעמיים וחצי תיאוריה.

עידו שמשון: לכן הדבר החסכוני ביותר לציבור הוא להוציא את הנושא הזה החוצה.

עידו שמשון: לגבי המבחנים עצמם – אם רוצים לשנות את השיטה, צריך גם לעשות מבחנים ראויים כך שהתלמיד יגיע למבחן ממוחשב, מאויר, עם סרטונים וכו'.

עידו שמשון: אני כמורה נהיגה בקיא בכל מה שצריך להיות ואני יכול לומר שמבחן התיאוריה שגוי מהתחלה ועד הסוף.

עידו שמשון: נהג שנוהג כבר 20 שנה ויעשה שוב מבחן תיאוריה, לא יעבור אותו.

משה כחלון: מה לגבי המבחן המעשי?

עידו שמשון: בוחן עושה 14 טסטים ליום.

עידו שמשון: תבדוק אם קרה דבר כזה, מקום המדינה ועד היום, ש-14 תלמידים עברו אצל בוחן אחד, אבל היה מצב כזה שאף תלמיד לא עבר.

עידו שמשון: בעצם אני רוצה לומר שאם אני אשלח 14 מורים לעשות מבחן נהיגה מעשי, בלי שהבוחנים יידעו שהם מורים לנהיגה, הם לא יעברו את המבחן.

משה כחלון: מה אתה מציע, להפריט גם את המבחן המעשי?

עידו שמשון: זה קורה כי כבר היה פעם מישהו שאמר בתחילת היום שאצלו אף תלמיד לא יעבור באותו יום, ואף תלמיד לא עבר באותו יום.

משה כחלון: זה עניין לפסיכיאטר או למשטרה.

עידו שמשון: אנחנו טוענים, כמי שעובדים עם הציבור הזה כל הזמן, שהשינוי שמשרד התחבורה רוצה להנהיג יביא לשיפור ברמת השירות ויאפשר שעות עבודה הרבה יותר רבות, מה גם שיוזיל את העלויות לציבור לומדי הנהיגה.

עוזי יצחקי: המחיר שייקבע לתיאוריה – נניח שהזכיין ייקבע מחיר של 30 שקלים – ירד ממחיר האגרה שהיום הוא 116 שקלים.

עוזי יצחקי: לכן, לצערי הרב מר אהרן אריאלי טועה ומטעה.

עוזי יצחקי: לא רק שהמחיר לא יעלה, אלא אפילו ירד.

עוזי יצחקי: כלומר, אם התלמיד ייכשל בתיאוריה ויצטרך תיאוריה נוספת, הוא ישלם 30 שקלים במקום 116 שקלים היום.

לאה ורון: מה תהיה עלות המבחן המעשי הראשון?

עוזי יצחקי: אם הזכיין יקבע מחיר של 30 שקלים, האדם ישלם 86 שקלים.

עוזי יצחקי: כלומר, הטסט יעלה 86 שקלים ו-30 שקלים למבחן התיאוריה.

אלכס מילר: מה האומדן של משרד התחבורה למחיר התיאוריה?

עוזי יצחקי: בין 30 ל-45 שקלים.

משה כחלון: לכמה זמן יהיה הזיכיון?

עוזי יצחקי: הזיכיון שיינתן לזכיין יהיה לארבע שנים עם אפשרות להארכה בשנה, כלומר לחמש שנים.

עמי צדיק: המחיר בכל הארץ יהיה אחיד?

עוזי יצחקי: כן.

אלכס מילר: מה לגבי מבחנים לדיסלקטים וכד'?

שוקי שדה: דיסלקטים ייבחנו במסגרת המבחנים שלנו ולא במסגרת הזכיין.

אלכס מילר: האם ברגע שמורידים מהבוחנים את מבחני התיאוריה, כולם יעסקו רק בטסטים המעשיים?

עוזי יצחקי: הם יעסקו אך ורק במבחנים מעשיים.

משה כחלון: אני מבקש לסכם את הדיון.

משה כחלון: ועדת הכלכלה מבקשת ממשרד התחבורה, עוד לפני שהוא מודיע על זכיינים, להתייחס לנושאים שהועלו בדיון: 1.

משה כחלון: בעניין העובדים - אם אתם אומרים שלא יפוטרו עובדים, תעלו את זה על הכתב בבקשה, כדי שנוכל להיות שקטים.

משה כחלון: אם כן יפוטרו – אנחנו מבקשים שתתייחסו לנושא הסדרת הזכויות שלהם.

משה כחלון: 2.

משה כחלון: לגבי הפריסה הארצית של המבחנים – היום מתבצעים מבחנים ב-34 מקומות, אתם עומדים לרדת ל-24 מקומות.

עוזי יצחקי: 24 זה המינימום.

עוזי יצחקי: אנחנו צופים שהזכיינים מיוזמתם יגדילו את מספר המקומות.

משה כחלון: אנחנו רוצים שזה יהיה בכתב – תפרטו איך אתם מבטיחים שלאזרח תהיה נגישות למבחנים האלה בכל מקום.

משה כחלון: 3.

משה כחלון: לגבי המחיר – איך אתם מבטיחים שהמחיר לא יעלה, שכן זה בעצם יוצא משליטתכם.

משה כחלון: 4.

משה כחלון: הפתרונות לאלה שאינם יכולים להיבחן, גם לדיסלקטים, גם לכאלה שאינם דוברי עברית, גם לאנשים שאינם יודעים להשתמש במחשב.

משה כחלון: ייתכן שנערוך דיון נוסף, אבל זה בהתחשב בדיווח שנקבל מכם.

משה כחלון: אם הדיווח שלכם יהיה מפורט, מסודר ויניח את דעתנו, אנחנו נמתין לתקנות.

משה כחלון: ולא – נקיים דיון נוסף.

משה כחלון: אני מודה לכולם, הישיבה נעולה.